පස් අවුරුදු ජාතික සෞඛ්‍ය සැලැස්ම අද (01) සිට ක්‍රියාත්මක කරන බව සෞඛ්‍ය අමාත්‍යාංශය පවසයි.වසර 2013 සිට 2017 දක්වා කාලය ඇතුළත සෞඛ්‍ය ක්ෂේත්‍රයේ සංවර්ධනය අරමුණු කර ගනිමින් මෙරට ප්‍රථම වතාවට ක්‍රියාත්මක කරන පස් අවුරුදු ජාතික සෞඛ්‍ය සැලැස්ම සකස් කිරීමට වසර දෙකක් ගත වූ බව සෞඛ්‍ය ඇමැති මෛත්‍රීපාල සිරිසේන මහතා ප්‍රකාශ කරයි.සෞඛ්‍ය ක්ෂේත්‍රයට අඳාළ විද්වතුන් හා වෙනත් ක්ෂේත්‍රවලට අඳාළ ආචාර්ය මහාචාර්යවරු ඇතුළු විද්වතුන් ද පළාත් සෞඛ්‍ය බලධාරින්ගේ අදහස් හා යෝජනා ද සැලකිල්ලට ගෙන ජාතික සෞඛ්‍ය සැලැස්ම සකස් කර ඇත.සෞඛ්‍ය ක්ෂේත්‍රයේ අංශ 24 ක් ආවරණය වන පරිදි වැඩසටහන් ක්‍රියාත්මක කෙරේ.වාර්ෂිකව එක් එක් ක්ෂේත්‍ර‍වලදී ළඟා කර ගත යුතු ඉලක්කයන් සහ ඒ සඳහා වැය වන මූල්‍ය ප්‍රතිපාදන ලබා ගත හැකි උපාය මාර්ග ද මේ ජාතික සෞඛ්‍ය සැලැස්මට ඇතුළත්ව ඇත.එක් වසරක් සඳහා ජාතික සෞඛ්‍ය සැලැස්මක් මින් පෙර ඉදිරිපත් කර තිබුණ ද එක් අවුරුදු සැලැස්මක් යටතේ පුළුල් ඉලක්ක වෙත ළඟා විය නොහැකි බව ඇමැතිවරයා පවසයි.ආසියාවේ සෙසු රටවලට වඩා ශ්‍රී ලංකාවේ බෝ නොවන රෝග ඉහළ යාම සිදුව තිබේ.